*****

ΚΑΝΟΝΙΣΜΟΣ (ΕΟΚ) αριθ. 1737/89 ΤΗΣ ΕΠΙΤΡΟΠΗΣ

της 19ης Ιουνίου 1989

για την τροποποίηση του κανονισμού (ΕΟΚ) αριθ. 4027/88 σχετικά με τον καθορισμό ορισμένων διατάξεων εφαρμογής του καθεστώτος προσωρινής εισδοχής των εμπορευματοκιβωτίων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2096/87 του Συμβουλίου της 13ης Ιουλίου 1987 σχετικά με το καθεστώς προσωρινής εισδοχής των εμπορευματοκιβωτίων (1), και ιδίως το άρθρο 15,

Εκτιμώντας:

ότι ο κανονισμός (ΕΟΚ) αριθ. 4027/88 της Επιτροπής (2) καθορίζει ορισμένες διατάξεις εφαρμογής του καθεστώτος προσωρινής εισδοχής των εμπορευματοκιβωτίων, και ειδικότερα τις διατάξεις που εφαρμόζονται για την επίθεση σημάτων στα εμπορευματοκιβώτια· ότι, στην περίπτωση επίθεσης σημάτων σε κινητά αμαξώματα που χρησιμοποιούνται σε συνδυασμένες σιδηροδρομικές-οδικές μεταφορές, πρέπει τα κινητά αυτά αμαξώματα να εξαιρούνται από την υποχρέωση αναγραφής του απόβαρου· ότι, επίσης, πρέπει να υπάρχει η δυνατότητα να αναγράφονται με αριθμούς τα στοιχεία του ιδιοκτήτη ή του λειτουργούντος την εκμετάλλευση και της χώρας στην οποία το κινητό αμάξωμα είναι εγγεγραμμένο· ότι στην περίπτωση επίθεσης σημάτων σε εμπορευματοκιβώτια που χρησιμοποιούνται σε εναέριες μεταφορές, τα εμπορευματοκιβώτια αυτά πρέπει να εξαιρούνται από την υποχρέωση αναγραφής της χώρας στην οποία είναι εγγεγραμμένα δεδομένου ότι το στοιχείο αυτό μπορεί εύκολα να συνάγεται από τον κωδικό του ιδιοκτήτη·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Οικονομικών Τελωνειακών Καθεστώτων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 3 του κανονισμού (ΕΟΚ) αριθ. 4027/88 αντικαθίσταται από το ακόλουθο κείμενο:

«Άρθρο 3

1. Η προσωρινή εισδοχή που προβλέπεται στο άρθρο 3 παράγραφος 1 του βασικού κανονισμού εφαρμόζεται χωρίς τελωνειακές διατυπώσεις σε εμπορευματοκιβώτια - ανεξάρτητα από το αν έχουν εγκριθεί για μεταφορά υπό τελωνειακή σφράγιση ή όχι- τα οποία φέρουν, σε κατάλληλο και εμφανές σημείο, τις ακόλουθες ενδείξεις, γραμμένες ανεξίτηλα:

α) σήμα αναγνώρισης του ιδιοκτήτη ή του λειτουργούντος την εκμετάλλευση·

β) σήματα και αριθμούς αναγνώρισης του εμπορευματοκιβωτίου, τα οποία χρησιμοποιούν ο ιδιοκτήτης ή ο έχων την εκμετάλλευση·

γ) απόβαρο του εμπορευματοκιβωτίου, περιλαμβανομένων και των σταθερών εξοπλισμών·

δ) χώρα στην οποία είναι εγγεγραμμένο το εμπορευματοκιβώτιο.

Ωστόσο, οι ενδείξεις που αναφέρονται στο στοιχείο γ) δεν είναι υποχρεωτικές όταν πρόκειται για επίθεση σημάτων σε κινητά αμαξώματα που χρησιμοποιούνται σε συνδυασμένες σιδηροδρομικές- οδικές μεταφορές και οι ενδείξεις που αναφέρονται στο στοιχείο δ) δεν είναι υποχρεωτική όταν πρόκειται για επίθεση σημάτων σε εμπορευματοκιβώτια που χρησιμοποιούνται στις εναέριες μεταφορές.

2. Η χώρα στην οποία είναι εγγεγραμμένο το εμπορευματοκιβώτιο αναγράφεται είτε ολογράφως, είτε σύμφωνα με τον κωδικό της χώρας ISO άλφα-2 που προβλέπεται στο διεθνές πρότυπο ISO 3166, είτε με το αναγνωριστικό σήμα που χρησιμοποιείται για να δηλωθεί η χώρα εγγραφής των οδικών οχημάτων σε διεθνή κυκλοφορία, είτε, στην περίπτωση κινητών αμαξωμάτων που χρησιμοποιούνται σε συνδυασμένες σιδηροδρομικές-οδικές μεταφορές, με αριθμούς. Η αναγνώριση του ιδιοκτήτη ή του λειτουργούντος την εκμετάλλευση είναι δυνατόν να γίνεται είτε με αναγραφή του ονόματός του, είτε με αρχικά ή αριθμούς που έχουν καθιερωθεί από τη χρήση, με εξαίρεση τα σύμβολα όπως εμβλήματα ή σημαίες.»

Άρθρο 2

Ο παρών κανονισμός αρχίζει να ισχύει την 1η Ιουλίου 1989.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 19 Ιουνίου 1989.

Για την Επιτροπή

Christiane SCRIVENER

Μέλος της Επιτροπής

(1) ΕΕ αριθ. L 196 της 17. 7. 1987, σ. 4.

(2) ΕΕ αριθ. L 355 της 23. 12. 1988, σ. 22.